Bērnu un pusaudžu Uzticības tālrunī konsultēs par drošību internetā | 

Šā gada 9. februārī vairāk nekā 60 valstīs visā pasaulē atzīmē Drošāka interneta dienu. Latvijā notiekošajos pasākumos iesaistījusies arī Valsts Bērnu tiesību aizsardzības inspekcija (VBTAI), kuras Uzticības tālrunī 10. februārī būs iespējams konsultēties par personiskās drošības jautājumiem internetā.

10. februārī no plkst. 16:00 - 17:00 ikviens interesents varēs zvanīt uz uzticības tālruni 116 111 par interneta drošības jautājumiem - šeit viesosies projekta "Net-Safe Latvia" sadarbības partneris no Valsts Policijas, Kibernoziegumu apkarošanas nodaļas priekšnieks Aleksandrs Buko. Viņš sniegs atbildes uz jautājumiem, kas saistīti ar riskiem un krimināli sodāmām darbībām internetā, dažādiem internetā notiekošiem pārkāpumiem un paredzamo atbildību par tiem, kā arī likumdošanas jautājumiem, kas saistīti ar noziedzīgām darbībām internetā. 

Savukārt dienu iepriekš, 9. februārī, no plkst.15:30 līdz 17:30 uz uzticības tālruņa zvaniem par interneta drošības jautājumiem zvanītājiem atbildēs jaunieši, kuri darbojas „Net-Safe Latvia" jauniešu padomē. VBTAI speciālisti piedalīsies arī kampaņas informatīvajos pasākumos.

Latvijas Interneta asociācijas projekts "Net-Safe Latvia" atzīmēs Vispasaules Drošāka interneta dienu, uzsākot sociālo kampaņu "Padomā, pirms ievieto internetā!", kuras galvenais mērķis ir aicināt sabiedrību, īpaši bērnus un jauniešus, izvērtēt riskus, kas saistīti ar personiskas informācijas ievietošanu internetā. Projektā ar saviem resursiem līdzdarbojas arī VBTAI - jau kopš 2009. gada 1. februāra inspekcijas Uzticības tālruņa speciālisti sniedz bērniem palīdzību situācijās, kad viņi jūtas apdraudēti interneta vidē. Inspekcija projekta ietvaros nodrošina Helpline - karstās ziņojumu līnijas pa tālruni darbību, lai būtu iespējams ziņot par draudiem interneta vidē ne tikai elektroniski, bet arī pa tālruni. 

Uzticības tālruņa bērniem un pusaudžiem 116 111 konsultanti sniedz palīdzību darba dienās no 8.00 līdz 23.00, sestdienās no 8.00 līdz 22.00, kā arī svētdienās no 10:00 līdz 22:00.
